Han var søn af major Carl Frederik Krabbe (1793-1849), der faldt i Treårskrigen, og Bente Kirstine Kruuse (1801-1870). Krabbe gik også militærvejen og blev officer, deltog i krigen 1864, blev efter slaget ved Dybbøl fremhævet i dagsbefalingen, blev 1867 oberst og chef for 4. Bataljon og fik 1882 afsked og blev samme år udnævnt til kammerherre. Han blev Ridder af Dannebrogordenen 6. oktober 1850, Dannebrogsmand 27. juni 1864 og Kommandør af 2. grad 5. februar 1880. Han bar også Erindringsmedaljen for Krigen 1864.